VŠEOBECNÉ PODMIENKY AUKCIE „ZÁRUKY PÔVODU ELEKTRINY“
1. VŠEOBECNÉ USTANOVENIA

1.1. [bookmark: _GoBack]Toto sú všeobecné podmienky Aukcií „Záruky pôvodu elektriny z obnoviteľných zdrojov“ (ďalej len „Aukcia“) spoločnosti Slovenské elektrárne, a.s. (ďalej len „SE“), ktoré upravujú práva a povinnosti SE a Účastníkov Aukcie (ďalej len „Podmienky“) v Aukciách vyhlasovaných SE, ktoré nie sú obchodnou verejnou súťažou podľa § 281 a nasl. zákona č. 513/1991 Zb. Obchodný zákonník v platnom znení. 
1.2. Pre potreby týchto Podmienok sa strana, ktorá sa uchádza o nákup Záruk pôvodu elektriny označuje ako „Účastník Aukcie”.
1.3. [bookmark: _Hlk135120557]Za „IS OKTE“  sa podľa týchto Podmienok považuje informačný systém organizátora krátkodobého trhu s elektrinou, spoločnosti OKTE, a.s. so sídlom: Mlynské nivy 48, 821 09 Bratislava, IČO: 45687862, zapísaná v Obchodnom registri Mestského súdu Bratislava III, oddiel: Sa, vložka č.: 5087/B (ďalej ako "OKTE“). 
1.4. Za „Záruku pôvodu elektriny“ sa podľa týchto Podmienok rozumie doklad podľa § 8a zákona č. 309/2009 Z. z. o podpore obnoviteľných zdrojov energie a vysoko účinnej kombinovanej výroby v platnom znení (ďalej len „Zákona o podpore OZE“) vydaný SE zo strany OKTE v elektronickej podobe, ktorý preukazuje, že elektrina bola vyrobená z obnoviteľných zdrojov energie a používa sa na účely preukázania, že daný podiel elektriny bol vyrobený z obnoviteľných zdrojov energie a dodaný do elektrizačnej sústavy. 

2. OZNÁMENIE O KONANÍ AUKCIE

2.1. Aukcie budú SE vyhlasovať maximálne štyrikrát za kalendárny rok, spravidla v prvom mesiaci príslušného kalendárneho štvrťroku. SE si vyhradzujú právo vyhlásiť Aukciu v ktoromkoľvek mesiaci príslušného kalendárneho roka, príp. Aukciu v príslušnom kalendárnom roku nevyhlásiť vôbec.

2.2. Oznámenie o konaní Aukcie SE uverejní spolu s Podmienkami na svojom webovom sídle (ďalej len „Oznámenie o konaní Aukcie“). Subjektom, ktoré majú s SE uzatvorenú rámcovú zmluvu o prevode záruky pôvodu elektriny z obnoviteľných zdrojov (ďalej len „Rámcová zmluva“) SE zašle Oznámenie o konaní Aukcie aj elektronicky, formou e-mailu na kontaktné adresy uvedené v príslušnej Rámcovej zmluve.

2.3.  Oznámenie o konaní Aukcie obsahuje najmä nasledovné informácie:
a) dátum a čas konania Aukcie,
b) celkové množstvo Záruk pôvodu elektriny obchodovaných v Aukcii, 
c) zoznam produktov Záruk pôvodu elektriny obchodovaných v Aukcii,
d) minimálna jednotková cena Záruky pôvodu elektriny stanovená pre každý produkt Záruk pôvodu elektriny individuálne,
e) lehota (dátum a čas) predkladania ponúk na nákup Záruk pôvodu elektriny,
f) kontaktné údaje SE na zasielanie ponúk na nákup Záruk pôvodu elektriny.

2.4. Oznámenie o konaní Aukcie bude uverejnené na webovom sídle SE, resp. zaslané na príslušnú e-mailovú adresu subjektov, ktoré majú s SE uzatvorenú Rámcovú zmluvu v zmysle bodu 2.2 Podmienok, najmenej 14 kalendárnych dní pred vyhlásením Aukcie. 

2.5. SE si vyhradzujú právo kedykoľvek zmeniť Podmienky alebo Aukciu zrušiť bez uvedenia dôvodu. Informácia o zmene Podmienok alebo zrušení bude zverejnená na webovom sídle SE a doručená všetkým Účastníkom Aukcie, ktorí sa jej zúčastnili. Účastník Aukcie nemá právo uplatniť si voči SE akékoľvek náklady, ktoré mu vznikli v súvislosti so zmenou Podmienok alebo zrušením Aukcie.




1. 
2. 
3. PODMIENKY ÚČASTI A PREDKLADANIE PONUKY

3.1. Účastníkom Aukcie môže byť subjekt, ktorý: 
a) má ku dňu konania Aukcie s SE podpísanú platnú Zmluvu o prevode záruk, získaných formou 
     aukcie (ďalej len „Zmluva o prevode záruk“)
    b) má ku dňu konania Aukcie vysporiadané akékoľvek záväzky voči SE, a.s.
           c) má zriadený účet u autority certifikovanej Asociáciou vydavateľov záruk – AIB HUB. (V prípade    
               slovenských subjektov  je to IS OKTE pre záruky pôvodu elektriny).

3.2. Účastníci Aukcie na základe zverejneného Oznámenia o konaní Aukcie podľa bodu 2) týchto Podmienok, predkladajú ponuky na nákup Záruk pôvodu elektriny e.mailom, zaslaním:
a)       podpísaného návrhu Zmluvy o prevode záruk, príloha č. 1 týchto Podmienok, 
b)       podpísanej Ponuky na nákup Záruk pôvodu elektriny  vyrobenej z obnoviteľných zdrojov                 
           energie, príloha č. 2 týchto Podmienok, 
prostredníctvom e-mailu na e-mailovú adresu SE uvedenú v Oznámení o konaní Aukcie v lehote uvedenej v Oznámení o konaní Aukcie (aukcie@seas.sk). 

3.3. Pre vylúčenie pochybností platí, že údaje o množstve a jednotkovej cene Záruky pôvodu elektriny sa v Ponuke uvádzajú nasledovne:
a) množstvo Záruk pôvodu elektriny sa v Ponuke uvádza v MWh bez desatinných miest,
b) jednotková cena Záruk pôvodu elektriny sa v Ponuke uvádza v €/MWh s presnosťou na 2 desatinné miesta.     

3.4. Zmluva o prevode záruk a Ponuka musia byť podpísané Účastníkom Aukcie, jeho štatutárnym orgánom alebo členom štatutárneho orgánu alebo iným zástupcom Účastníka Aukcie, ktorý je oprávnený konať v mene Účastníka Aukcie v obchodných záväzkových vzťahoch na základe písomného poverenia podpísaného štatutárnym zástupcom Účastníka Aukcie, ktoré priloží Účastník Aukcie k Ponuke. 

3.5. Účastník Aukcie je oprávnený svoju Ponuku odvolať, najneskôr však 1 hodinu pred ukončením lehoty prijímania Ponúk, zaslaním písomného oznámenia o odvolaní Ponuky na kontaktnú adresu SE uvedenú v Oznámení o konaní Aukcie. Pre posúdenie dodržania lehoty na odvolanie Ponuky podľa tohto bodu je rozhodujúcim časovým údajom čas prijatia elektronickej správy (e-mailu) zo strany SE. 

3.6. V prípade, ak vznikne medzi Účastníkom Aukcie a SE dohoda o zmene podmienok obsiahnutých v Ponuke, SE môžu vyzvať Účastníka Aukcie, aby predložil konsolidované (aktualizované) znenie Ponuky so zapracovanými zmenami a odchýlkami. Predloženie takejto konsolidovanej ponuky sa považuje za zmenu Ponuky zo strany Účastníka súťaže. 

3.7. Účastník Aukcie môže v rámci jednej Aukcie predložiť SE ľubovoľný počet Ponúk, pričom  množstvo Záruk pôvodu elektriny z individuálne predložených Ponúk nesmie presiahnuť celkové množstvo Záruk pôvodu elektriny obchodovaných v príslušnej Aukcii uvedené v Oznámení o konaní Aukcie. Jednotková cena Záruky pôvodu elektriny v zmysle Ponuky musí byť rovná alebo vyššia ako minimálna jednotková cena Záruk pôvodu elektriny stanovená SE v Oznámení o konaní Aukcie. 


     
4. PRIEBEH AUKCIE A VYHODNOTENIE PONÚK

4.1. Účastník Aukcie je povinný uzatvoriť s SE Zmluvu o prevode záruk pri prvej Aukcii v trvaní 3 kalendárne roky, odo dňa jej uzatvorenia,  najneskôr do 48 hodín pred začatím Aukcie, v opačnom prípade, ak účastník Aukcie Zmluvu o prevode záruk v lehote podľa predchádzajúcej vety s SE neuzatvorí, bude jeho ponuka z Aukcie vylúčená. Po uplynutí doby trvania Zmluvy o prevode záruk, bez ohľadu na počet realizovaných Aukcií, je Účastník v prípade záujmu o nákup Záruk pôvodu elektriny v akejkoľvek ďalšej Aukcii, povinný Zmluvu o prevode záruk uzavrieť opakovane. 

4.2. Po uzávierke príjmu Ponúk SE vykoná vyhodnotenie Ponúk, pričom všetky Ponuky predložené v Aukcii v súlade s týmito Podmienkami budú zoradené podľa nasledovných kritérií:
a) jednotková cena – od najvyššej po najnižšiu,
b) čas doručenia Ponuky SE – od najstaršej po najnovšiu,
c) celkový dopytovaný objem Záruk pôvodu elektriny – od najväčšieho po najmenší (ponuka na väčší objem Záruk pôvodu elektriny je radená vyššie).

4.3. Ponuky na nákup Záruk pôvodu elektriny predložené Účastníkmi Aukcie v rámci príslušnej Aukcie budú zoradené a uspokojované podľa kritérií uvedených bode 4.2. Podmienok do momentu, kým sú Záruky pôvodu elektriny k dispozícii, alebo do momentu, kým budú uspokojené všetky Ponuky. Výsledná cena Záruk pôvodu elektriny bude v Aukcii stanovená na základe ceny zobchodovaných Ponúk zo strany účastníkov trhu (spôsob pay-as-bid).

4.4. Ponuky Účastníkov Aukcie budú vyhodnocované podľa kritérií uvedených v bode 4.2. Podmienok vyššie. Úspešným sa stane Účastník Aukcie, ktorý podľa vyhodnotenia SE predložil v Aukcii najvýhodnejšiu ponuku v zmysle hodnotiacich kritérií uvedených v bode 4.2. Podmienok. V prípade zhodného dopytovaného objemu Záruk pôvodu elektriny rozhoduje ponúkaná cena.  V prípade zhodného dopytovaného objemu Záruk pôvodu elektriny a zároveň zhodnej ceny, je rozhodujúcim čas doručenia Ponuky SE.

4.5. [bookmark: _Hlk135037736]SE si vyhradzujú právo uzavrieť zmluvu na nákup Záruky pôvodu elektriny s viacerými Účastníkmi Aukcie alebo odmietnuť všetky predložené Ponuky. SE si zároveň vyhradzujú právo uspokojiť Ponuku uchádzača len čiastočne, v závislosti od objemu Záruk pôvodu elektriny, ktoré majú SE k dispozícii a v závislosti od vyhodnotenia Ponuky Účastníka Aukcie podľa kritérií stanovených v bode 4.2. Podmienok.

4.6. Výsledok a vyhodnotenie oznámia SE elektronickou formou (prostredníctvom e-mailu) všetkým Účastníkom Aukcie, ktorých Ponuky boli v Aukcii hodnotené. 

4.7. Ak po ukončení a vyhodnotení Aukcie nebol vysúťažený celý ponúkaný objem Záruk pôvodu elektriny, takéto Záruky pôvodu elektriny zostávajú na účte SE a môžu byť zahrnuté do akejkoľvek z nasledujúcich Aukcií.

5. UZAVRETIE ZMLUVY A PREVOD ZÁRUK PÔVODU

5.1. Kúpne zmluvy na prevod Záruk pôvodu elektriny budú uzatvárané s úspešnými Účastníkmi Aukcie vo forme prevodného lístka v súlade s podmienkami Zmluvy o prevode záruk.  

5.2. 	SE uskutoční príkaz k prevodu Záruk pôvodu elektriny na účet Účastníka Aukcie prostredníctvom IS OKTE v prospech Účastníka Aukcie ako kupujúceho v súlade s podmienkami Zmluvy o prevode záruk. Účinnosť prevodu vlastníckeho práva k Zárukám pôvodu vzniká dňom prevodu v IS OKTE. 

5.2. 
5.3. Ak sa SE a Účastník Aukcie nedohodnú inak, ak Účastník Aukcie neuhradí kúpnu cenu za Záruky pôvodu elektriny v súlade s čl. 6 Podmienok najneskôr v priebehu prvého pracovného dňa nasledujúceho po dni splatnosti zálohovej faktúry vystavenej SE, Kúpna zmluva automaticky zaniká a Záruky pôvodu elektriny, ktorých predaj bol predmetom takto zaniknutej Kúpnej zmluvy, zostávajú na účte SE, a môžu byť zahrnuté do akejkoľvek z nasledujúcich Aukcií. SE sú oprávnené Účastníka Aukcie v takomto prípade zároveň vylúčiť z účasti na akejkoľvek ďalšej Aukcii.

5.4. SE zašle Účastníkom Aukcie najneskôr do 3 pracovných dní odo dňa vyhodnotenia Aukcie, prostredníctvom elektronickej pošty na e-mailovú adresu účastníka Aukcie uvedenú v Zmluve o prevode záruk sumárnu informáciu,  podrobné vyhodnotenie Aukcie, zálohovú faktúru a PL. 

5.5. Sumárna informácia v zmysle bodu 5.4. Podmienok obsahuje informácie:
a) celkový objem vysúťažených  Záruk pôvodu elektriny uvedený v MWh,
b) maximálna, minimálna a priemerná cena, za ktorú boli Záruky pôvodu elektriny pre  jednotlivé produkty zobchodované. 

5.6. 	Podrobné vyhodnotenie Aukcie v zmysle bodu 5.4. Podmienok obsahuje: 
a) celkový objem Záruk pôvodu elektriny uvedený v MWh, ktoré Účastník Aukcie vysúťažil, 
b) jednotková cena pre každý produkt, na ktorý Účastník Aukcie predložil v Aukcii Ponuku,
c) celková suma vysúťažených Záruk pôvodu elektriny.
            
   
6. ZÁVEREČNÉ USTANOVENIA

6.1. Účastník Aukcie je povinný informovať SE o všetkých skutočnostiach, o ktorých má vedomosť, a ktoré by mohli viesť ku škodám a usilovať sa o odvrátenie hroziacich škôd.

6.2. Ak SE alebo Účastník Aukcie zistia chybu vo vydávaní, prevode, uznaní, zrušení alebo uplatňovaní Záruky pôvodu elektriny, informuje o tom druhú stranu v čo najkratšom možnom čase. 

6.3. Ak dôjde k akejkoľvek chybe v priebehu vydávania, prevodu, uznania, rušenia alebo uplatňovania Záruky pôvodu elektriny alebo k chybe v dôsledku neoprávneného prístupu do IS OKTE či jeho poruchy, SE a Účastník Aukcie budú spolupracovať, a vyvinú primerané úsilie za účelom odstránenia a nápravy takejto chyby. SE nezodpovedá Účastníkovi Aukcie za akékoľvek škody vzniknuté v dôsledku akejkoľvek chyby v zmysle tohto bodu Zmluvy, s výnimkou prípadov ak k takejto chybe došlo v dôsledku porušenia povinností SE. 

6.4. Akékoľvek poplatky spojené s prevodom, vlastníctvom alebo uplatnením Záruk pôvodu elektriny v IS OKTE hradené v prospech OKTE v zmysle podmienok vydanými OKTE, hradí každý z Účastníkov Aukcie samostatne, na svoje náklady, bez finančného nároku voči SE, bez ohľadu na výsledok Aukcie.  


Prílohy:  
          Príloha č. 1: Zmluva o prevode záruk
          Príloha č. 2  Ponuka na nákup Záruk pôvodu elektriny  vyrobenej z obnoviteľných zdrojov energie
